POV (שיר)

"**POV**" (ראשי תיבות של "**Point of View**"; בעברית: "**נקודת מבט**") הוא שיר שהקליטה הזמרת-יוצרת האמריקאית אריאנה גרנדה, מתוך אלבום האולפן השישי שלה, *[[Positions]]*. השיר יצא לאור ב-23 במרץ 2021, כסינגל השלישי מתוך האלבום, על ידי חברת התקליטים ריפבליק רקורדס.

השיר זכה לשבחי המבקרים אשר ראו בו בלדה בולטת ומרגשת בקטלוג המוזיקלי של גרנדה, הגיע למקום ה-27 במצעד הבילבורד הוט 100 בארצות הברית ולמקום השלישי במצעד הפופ איירפליי, וזכה למעמד פלטינה כפולה מטעם איגוד תעשיית ההקלטות האמריקאי לאחר שמכר למעלה משני מיליון עותקים במדינה.

## רקע
[ממוזער|הפזמונאית והזמרת [טיילה פארקס, אחת השותפות המרכזיות לכתיבת השיר יחד עם גרנדה.]]
השיר יצא לאור באוקטובר 2020 כרצועה ה-14 והחותמת את אלבום האולפן השישי של גרנדה, *[[Positions]]*. יציאת האלבום סימן נקודת תפנית ועידן חדש בקריירה של גרנדה, לאחר תקופה סוערת וטראומטית בחייה האישיים (ובהם הפיגוע בהופעתה במנצ'סטר ומותו של בן זוגה לשעבר מק מילר), שעמדה במרכז אלבומיה הקודמים והמצליחים *[[Sweetener (אלבום)|Sweetener]]* (2018) ו-*[[Thank U, Next]]* (2019). השיר והאלבום כולו נוצרו מתוך מקום של החלמה, רוגע והתאהבות מחדש, ומשקפים תקופה של יציבות שלווה בחייה.

תהליך היצירה של השיר התרחש במהלך תקופת הסגר של מגפת הקורונה בשנת 2020, זמן שבו גרנדה שהתה בבידוד בביתה יחד עם בן זוגה דאז, דלטון גומז. העבודה על האלבום החלה באופן ספונטני למדי, מתוך מפגשים ושיחות אישיות של גרנדה עם חבריה ושותפיה הקרובים ליצירה.

גרנדה שיתפה בראיון כי הרעיון לשיר נולד מתוך התבוננות בקשר הזוגי שלה. היא סיפרה כיצד חוותה רגע שבו הבינה שבן זוגה אוהב בה בדיוק את אותם פגמים ודברים קטנים שהיא אינה אוהבת בעצמה: "את רואה מישהו שאת מאוהבת בו עד טירוף אוהב את הדבר הזה, ואת פשוט המומה... אני רוצה להרגיש את זה". בעקבות תובנה זו, עלתה בה המחשבה "הייתי רוצה לראות את עצמי מנקודת המבט שלו", והיא מיהרה לסמס את הרעיון לכותבת טיילה פארקס, וכך נוצר השיר. פארקס ציינה שהשיר נבע מהתפתחות אישית שראתה אצל גרנדה בכל הנוגע למערכות יחסים ולקבלה עצמית, והוסיפה: "זה שיר שידעתי שפשוט חייב להיאמר", תוך שהיא משבחת את הפגיעות והכנות שבו.

השיר נכתב על ידי גרנדה, פארקס, אוליבר "ג'וניור" פריד, סטיבן פרנקס וטומי בראון. הוא הופק על ידי בראון, פרנקס ופריד. ההקלטות התבצעו במקביל באולפן הביתי של גרנדה ובאולפן של בראון בקליפורניה. במסגרת תהליך ההפקה של האלבום, גרנדה לקחה שליטה חסרת תקדים על הצד הטכני; היא הקליטה, הנדסה והפיקה ווקאלית את קולותיה בעצמה באמצעות תוכנת העריכה Pro Tools. פארקס תיארה את גרנדה כמי שמונעת קודם כל ממלודיה, כאשר המילים נכתבות לאחר מכן. בתהליך יצירת השירים, גרנדה נטתה להוסיף שכבות רבות של קולות "עד שלא יכולנו לחשוב על עוד", מתוך תפיסה שתמיד ניתן להפחית ערוצים מאוחר יותר, אך עדיף קודם כל לקחת את העיבוד עד הקצה. בנוסף, גרנדה סיפרה שבתחילת העבודה על האלבום היא ביקשה מהמפיקים לשלוח לה קטעים המבוססים על כלי מיתר בלבד, ועליהם היא וצוותה כתבו מלודיות, מה שעיצב את הסאונד התזמורתי של שירי האלבום.

ההכרזה על השיר נעשתה כחלק מקידום האלבום השלם, שיצא בהתרעה קצרה ובלי מסע פרסום ארוך כמקובל. ב-14 באוקטובר 2020, גרנדה פרסמה ציוץ מפתיע: "אני לא יכולה לחכות לתת לכם את האלבום שלי החודש". מספר ימים לאחר מכן, ב-17 באוקטובר, פורסם סרטון טיזר קצר בו היא נראית מקלידה את המילה "positions" בהילוך איטי. רשימת הרצועות הרשמית, שחשפה את השיר כרצועה ה-14 והאחרונה, פורסמה ברשתות החברתיות ב-24 באוקטובר. השיר יצא רשמית עם האלבום ב-30 באוקטובר 2020.

## הרכב מוזיקלי וסגנון

הרצועה היא בלדת R&B. השיר מתאפיין בסאונד של R&B משנות ה-90, עם השפעות של מוזיקת נשמה וסגנון המכונה "Quiet storm", המאופיין במקצב איטי, רומנטי ומרגיע.

מבחינה הפקתית, השיר נפתח בצליל עדין של טיפות גשם. לאורך הרצועה נעשה שימוש בולט בכלי מיתר, כגון כינורות, ויולות וצ'לו, שיוצרים מעטפת תזמורתית מלאה ועשירה. אלו משולבים יחד עם סינתיסייזרים, בס ותופים, וכן צלילי נקישות אצבעות. מבחינה ווקאלית, גרנדה עושה שימוש בשירת א-קפלה, סלסולים ושירה אוורירית ונושמת. מבנה הפזמון מתאפיין בטיפוס איטי באוקטבות של קולה, ולקראת סיום השיר, גרנדה עוברת לשיר במנעד הגבוה שלה, תוך הפגנת שירת בלטינג קלאסית ועוצמתית. מבקרים ציינו כי לקראת סוף השיר ניתן לשמוע "שבירה" קלה וחספוס בקולה של גרנדה, טכניקה המעצימה את הכנות והפגיעות הרגשית שבשירה.

**השיר** ממוקם כרצועה ה-14 והאחרונה באלבום ומתפקד כסיכום וכסגירת מעגל לנרטיב של האלבום כולו. בעוד ששירים אחרים באלבום עוסקים במיניות מפורשת וחסרת עכבות (כמו "34+35" ו-"Nasty") או בחששות וחרדות מפני מחויבות בקשר חדש (כמו בשירים "Off the Table" ו-"Safety Net"), השירמספק סיום רגשי, פגיע ואופטימי. השיר מהווה נקודת שיא של החלמה והשלמה עצמית שחותמת את המסע הרגשי וההתלבטויות שהוצגו ברצועות הקודמות באלבום.

המסר המרכזי של השיר עוסק בכמיהה העמוקה לאהבה ולקבלה עצמית, הנשענת על האהבה שמעניק לה בן זוגה. גרנדה שרה על הרצון לאהוב את עצמה באותה מידה ובאותה הדרך שבה בן זוגה אוהב אותה, תוך השלמה וקבלה של הצדדים ה"יפים" וה"מכוערים" (הפגמים) שבה, וייחול לראות את עצמה מנקודת המבט שלו.

## שחרור ושיווק
השיר יצא לאור לראשונה ב-30 באוקטובר 2020, כרצועה ה-14 והאחרונה באלבום *Positions*. במרץ 2021, השיר שוחרר רשמית כסינגל השלישי מתוך האלבום. הרצועה הופצה בפורמטים של הזרמת מדיה והורדה דיגיטלית, וכן נכללה בכל המהדורות הפיזיות של האלבום השלם. מאוחר יותר, גרסה חיה של השיר נכללה גם במיני-אלבום *Positions (Vevo Official Live Performances)* שיצא לציון חמש שנים לאלבום.

מבחינה שיווקית, השיר זכה לתנופה אורגנית רחבה כאשר הפך לפופולרי באפליקציית טיקטוק, שם משתמשים (ובהם סלבריטאים כמו ליזו) יצרו אתגרי ריקוד וסרטונים המוקדשים לו. כחלק מהקידום הרשמי, שוחרר עבור השיר קליפ מילים. גרנדה צילמה בנוסף וידאו קליפ רשמי ומושקע לשיר בבימויו של צלם החתונות שלה, סטפן קוהלי, ובו נראתה משוטטת בחממה וביער מיסטי; עם זאת, הקליפ נגנז מסיבות לא ברורות (יש ששיערו שהדבר נבע ממיקודה של גרנדה בליין האיפור שלה R.E.M. Beauty או בצילומי הסרט "מרשעת") והוא מעולם לא שוחרר רשמית, אם כי דלף במלואו לרשת במאי 2023.

במקום הקליפ הרשמי, הקמפיין השיווקי החזותי של השיר התמקד בשיתוף פעולה בלעדי עם פלטפורמת Vevo. ב-21 ביוני 2021, שוחרר וידאו קליפ של הופעה חיה לשיר כחלק מסדרת ביצועים חיים לשירי האלבום. בווידאו נראית גרנדה צועדת באחו של פרחים תחת אלומת אור של טבעת סגולה ענקית המדמה חללית, בעוד להקתה מנגנת ברקע. הקידום לפרויקט נעשה באמצעות הרשתות החברתיות, כאשר גרנדה ו-Vevo פרסמו קדימונים, תמונות והכרזות בעמודי האינסטגרם והטוויטר שלהן כדי לעורר ציפייה לקראת שחרורו.

## קבלה ביקורתית
הרצועה זכתה לשבחים ביקורתיים נרחבים מטעם מבקרי המוזיקה, שרבים מהם ראו בה את אחת מנקודות השיא של האלבום. המבקרים שיבחו במיוחד את הכנות הרגשית, הבשלות הלירית והביצועים הקוליים העוצמתיים של גרנדה, אשר הדגישו את פגיעותה לאורך השיר.

ג'ייסון ליפשוטז ממגזין בילבורד בחר בשיר כטוב ביותר באלבום, וכינה אותו "מופע עוצר נשימה, והביצוע האלגנטי ביותר – ואולי הטוב ביותר לחלוטין – של בלדה בקטלוג שלה עד כה". בריטני ספאנוס מרולינג סטון תיארה את השיר כאפקטיבי עמוקות וציינה כי הוא "חובט את הרומנטיקה אל מחוץ לפארק", כאשר גרנדה חוגגת ומעריכה את האופן שבו בן זוגה רואה אותה. בביקורת של Consequence of Sound, מארי סירוקי ציינה את "pov" כרצועת חובה, וכתבה כי השיר מהווה "אולי את חלון הראווה הטוב ביותר עבור ה'בלטינג' שמאזינים לעיתים קרובות משתוקקים לו ממנה". מגזין פיצ'פורק תיאר את הרצועה כ"שורש של כל שיר אהבה באלבום, והכאב שבליבתו", תוך ציון כי קולה של גרנדה בשיר נשמע "פועם וחשוף" ומשקף את הרצון להרגיש בטוחה בתוך ראשה שלה. אנני זלסקי מ-The A.V. Club תיארה את השיר כ"בלדה מדיטטיבית" מקסימה, אשר ממסגרת מילים המבטאות חוסר ביטחון לצד העזה להיות אופטימית. בנוסף, במגזין סלייט תואר השיר כ"בלדת כוח עשירה ומשכנעת במסך-רחב" הממחישה עד כמה גרנדה מרגישה נאהבת ומובנת מבעד לעיני בן זוגה.

לצד השבחים, היו מספר מבקרים שסברו כי הפקת השיר לקתה בחסר, שהוא אינו ממריא, או שההחלטות הסגנוניות בו פגעו בחוויית ההאזנה. בביקורת של מגזין NME, האנה מילריאה ציינה את "pov" כדוגמה לרגעים מאופקים באלבום שלדבריה הם "דביקים ולעולם אינם מגיעים לשיא". במספר ביקורות מתוך The Singles Jukebox, הופנתה ביקורת כלפי הבחירות ההפקתיות והקוליות של גרנדה בשיר. המבקר סמסון סאוויל דה ג'ונג טען כי "השירה הנושמת שלה והדיקציה הלקויה לעיתים... פשוט לא עובדות בשיר הזה", והוסיף כי ההפקה עצמה אינה עושה מספיק בפני עצמה כדי למשוך את המאזין פנימה. מבקר אחר מאותו פרסום ציין כי קולות הנשימה הכבדים ששולבו ברקע ההפקה, ככל הנראה במטרה לשדר מיניות וקרבה, "נשמעים יותר כמו הקלטה מיחידה לטיפול נשימתי" ומסיחים את הדעת מהמסר האופטימי ומהקול של גרנדה. מבקר נוסף מאותו האתר הוסיף כי מעבר לאזכורים המוצלחים ל-R&B של שנות ה-90, השיר "מביא מעט מאוד משלו לשולחן" ואינו מחדש מספיק.

## ביצועים מסחריים
השיר נחל הצלחה בשווקי מוזיקה גדולים ברחבי העולם. בארצות הברית השיר הגיע למקום ה-27 במצעד הבילבורד הוט 100. כמו כן, השיר זכה להצלחה בתחנות הרדיו והגיע למקום השלישי במצעד רדיו הפופ, ולמקום העשירי במצעד 100 השירים של מגזין רולינג סטון.

נכון למרץ 2026, השיר צבר מעל ל-700 מיליון האזנות בספוטיפיי.

## קרדיטים
כפי שצוין בהערות האלבום של האלבום *[[Positions]]*.

## מיקומי שיא

### מצעדי סוף שנה

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי 2020
קטגוריה:סינגלים מ-2021
קטגוריה:שירי אריאנה גרנדה
קטגוריה:שירים באנגלית
קטגוריה:שירים שנכתבו על ידי אריאנה גרנדה
קטגוריה:שירים שנכתבו על ידי טומי בראון
קטגוריה:שירים שהופקו על ידי טומי בראון
קטגוריה:בלדות משנות ה-2020
קטגוריה:בלדות R&B עכשוויות
קטגוריה:שירי R&B עכשוויים אמריקאיים
קטגוריה:שירי פלטינה באוסטרליה
קטגוריה:סינגלים בהוצאת ריפבליק רקורדס